30.12.2022 г.
BG
Официален вестник на Европейския съюз
C 498/21
Ориентирана към бъдещето градска мобилност 39. подчертава, че макар новите технологични решения да играят важна роля за подобряване на условията на живот в градовете, съществуващите технологии като електрически (товарни) велосипеди или електрически автобуси (тролейбуси), трамваи и влакове следва да бъдат в основата на усилията за постигане на товарен и пътнически транспорт с нулеви емисии;
40. изтъква, че е важно да се ускори напредъкът към интегрирани системи за продажба на билети за всички видове обществен транспорт; призовава Комисията да предвиди разработването на стандартизирано цифрово приложение за целия ЕС, като общо правило, с което да се улесни достъпът в градовете на цялата територия на Съюза и да се насърчи ползването на обществен транспорт, което ще окаже положително въздействие както върху железопътния туризъм, така и върху ежедневното придвижване до работното място;
41. призовава за тясно сътрудничество на ранен етап с МРВ във връзка с потенциалното използване на европейски портфейли за цифрова самоличност от транспортните оператори и пътниците, както се посочва в новата РГМ;
42. припомня, че споделената мобилност е решение за намаляване на трафика в градовете и на проблемите, свързани със задръстванията, и че нейното развитие следва да се насърчава;
43. отбелязва, че събирането на данни е важно средство за планиране на транспортната инфраструктура, поради което всички събрани данни следва да се предоставят на разположение на всички съответни участници; важно е да се даде предимство на лесните за ползване решения, в това число на мобилните приложения от типа „всичко на едно място“, но трябва да се гарантира и защитата на данните; трябва да се прилага обща и координирана методология за събиране на данни в различните региони, която да улеснява обмена на добри практики и сравняването по надеждни показатели за мобилността;
44. изтъква необходимостта от надлежно отчитане на свързаното с пола измерение при разработването на политиките за устойчива мобилност, като се вземат предвид специфичните потребности на жените, както и на други групи от населението, и фактът, че те са още по-уязвими на риска от бедност по отношение на мобилността;
ПУГМ като ключов инструмент за декарбонизация на градската мобилност 45. потвърждава подкрепата на КР за засиления акцент върху плановете за устойчива градска мобилност (ПУГМ) в контекста на РГМ и като задължително изискване за над 400 градски възела, формулирано в предложението за преразглеждане на Регламента за TEN-T.
Би следвало обаче градовете или общините, които вече са разработили планове, отговарящи на изискванията за ПУГМ, да могат да ги използват;
46. подкрепя също така препоръката градовете да приемат ПУГМ; подчертава обаче, че трябва да се изготвят ПУГМ, които да могат да бъдат разширени с включването на райони с няколко общини, които функционират като метрополни области или градски агломерации;
47. приветства намерението на Комисията да поиска от държавите членки да прилагат дългосрочни програми за подкрепа на ПУГМ, за да се подпомогне изграждането на капацитет и изпълнението на ПУГМ в съответствие с насоките на ЕС за ПУГМ, и призовава за задължително тясно сътрудничество с МРВ в този контекст; призовава Комисията да работи за тясно сътрудничество между предвидените ръководители на националните програми за ПУГМ и представители на местните и регионалните власти по места, и да наблюдава това сътрудничество на практика;
48. подчертава, че за да се подпомогне преходът в областта на мобилността в градските райони, е изключително важно ПУГМ да обхващат ефективно функционалните райони в тяхната цялост; призовава Комисията да обмисли начини за стимулиране на по-добрата свързаност и достъпа до услуги за мобилност в крайградските, периферните градски и околните селски райони;
49. приветства обявения рационализиран набор от показатели и инструменти за сравнителен анализ, които се предвижда да бъдат публикувани до края на 2022 г., както и планираните действия в подкрепа на програмата по линия на Механизма за свързване на Европа с цел да се подпомогнат градските възли на TEN-T в тази област.
Трябва обаче да се гарантира, че разработването и проследяването на показателите не водят до прекомерно работно натоварване за градовете/общините;